**O avrikidňipen**

**andre la samospravakere organi le forengere gavengere**

**Informacija vaš o voličis**

I

Datumos the časos, kana o avrikidňipen ačhel

O avrikidňipen andro organi le samospravnone krajengere ačhel

**sombatone andro ďives** **10. novembris 2018 le 7:00 orendar dži 22:00** ori

II

O čačipen te kidel avri

O čačipen kaj te kidel avri andre la samospravakere organi le forengere gavengere hin le bešutnes, so les hin permanentno bešiben andro foros gav u najnasigeder andro ďives, kana o avrikidňipen ačhel, dochudela 18 berš.

Kana le dženes nane čačipen kaj te kidel avri te leskeri osobno sloboda hin odcirdľi le zakonostar, bo kampel te arakhel o sakonedženengero (verejno) sasťipen.

III

O čačipen te ačhel avrikidno

Sar poslancos le foroskere gaveskere (foroskere) ačhaďipnaskero andro angluno foros la Slovenskona republikakero Bratislava the andro foros Košice le thaneskere ačhaďipnaskero šaj ačhel avrikidno o bešutno le foroskero gaveskero, so les hin permanentno bešiben andro foros gav, kaj jov kandidinel u najnasigeder andro ďives, kana o avrikidňipen ačhel, dochudela 18 berš.

Sar šeralo (starostas) primatoris le foroskero, šeralo le foroskere kotereskero šaj ačhel avrikidno o bešutno le foroskero gaveskero, so les hin permanentno bešiben andro foros gav, u najnasigeder andro ďives, kana o avrikidňipen ačhel, dochudela 25 berš.

Kana le dženes nane čačipen kaj te ačhel avrikidno:

* kana o dženo hin andre bertena (ov chudňa o trestos, hoj leske odile leskeri sloboda),
* o dženo ačhiľa pravomocnones odsudzimen vaš o oda, hoj jov džanindos kerďa varesavo trestno keriben, te kada, hoj les odsudzinde, na ačhiľa zaučhardo,
* le dženeske odcirdle e zor kaj te te kerel pravna keribena.

IV

Sar te del hlasos

O voličis šaj kidel avri ča andro foros gav kaj permanentnones bešel, andro avrikidňipnaskero okrskos, kaj hino zapisimen andre le voličengero soznamos.

O voličis musaj, kana avel andro avrikidňipnaskero kher, te presikhavel la okrskovona komisijake leskeri identita pal kada, hoj anglethovel leskero občiansko preukazis abo o doklados pal o bešiben vaš o avrethemeskero.

Paľis e okrskovona avrikidňipnaskeri komisija zakerekinela o šoroskero numeros le voličeskero andre le voličengero soznamos the dela avri le voličes duj avrikidňipnaskere kartki - e avrikidňipnaskeri kartka vaš o avrikidňipen andre le foroskero gaveskero (foroskero) ačhaďipen the e avrikidňipnaskeri kartka vaš o avrikidňipen le starostaskero (primatoriskero le foroskero) the čuči kopertka pre savi hiňi uradno pečiatka le foroskeri gaveskeri (le foroskeri).

**O voličis potvrdzinel, hoj rešľas o avrikidňipnaskere kartki andre le voličengero soznamos leskere vlastnovasteskere podpisoha.**

Sako voličis musaj anglo avrikidňipen te džal andro osobitno than, kaj pes pririchtinen o avrikidňipnaskere kartki. Le voličiske, so na džala andro osobitno than, kaj pes prikeren o avrikidňipnaskere kartki, e okrskovo avrikidňipnaskeri komisija nadomukhela te del hlasos.

**Pre avrikdňipnaskeri kartka vaš o avrikidňipen le bičhadengero le obecnone (foroskere) ačhaďipnaskero šaj o voličis zakerekinel najbuter ajci šoroskere čisli le kandidatengere, keci bičhade hin te ačhel avrikidne andro prislušno avrikidňipnaskero obvodos.**(Keci bičhade pes kiden avri andro avrikidňipnaskero obvodos, hin pisimen pre avrikidňipnaskeri kartka.)

**Pre avrikdňipnaskeri kartka vaš le starostaskero avrikidňipen andro foros gav (vaš le primatoriskero avrikidňipen andro foros) šaj o voličis zakerekinel o šoroskero čislos ča jekhe kandidatoskero.**

Andro osobitno than, kaj o avrikidňipnaskere kartki pes prikeren, thovel o voličis **jekh avrikidňipnaskeri kartka** vaš o avrikidňipen andro obecno (foroskero) ačhaďipen the **jekh avrikidňipnaskeri kartka** vaš le starostaskero avrikidňipen andro foros gav (le primatoriskero avrikidňipen andro foros).

Kana o voličis kada mangel, e okrskovo avrikidňipnaskeri komisija les dela avri vaš o namištes prikerde avrikidňipnaskere kartki aver avrikidňipnaskere kartki. O voličis thovel o namištes prikerde avrikidňipnaskere kartki andre baksica, kaj pes thoven o nachasňarde abo namištes prikerde avrikidňipnaskere kartki.

O voličis, so na birinel korkoro te prikerel e avrikidňipnaskeri kartka, bo nane sasto abo vašoda, hoj na šaj genel abo pisinel, del te džanel kada la okrskovona avrikidňipnaskera komisijake. Les hin o čačipen kaj te lel peha andro than, kaj pes prikeren o avrikidňipnaskere kartki, aver sposobilo dženo, kaj kada dženo te prikerel e avrikidňipnaskeri kartka avka, sar o voličis kamel u sar kada kampel te kerel pal o zakonos, the te thovel e kartka andre kopertka. Angloda, sar soduj džene džana andro osobitno than, kaj pes prikeren o avrikidňipnaskere kartki, o členos la okrskovona avrikidňipnaskera komisijatar len dela goďi pal kada, sar kampel te del o hlasos the pal e skutkovo podstata le trestnone keribnaskeri, so kerel kada dženo, so mosarel o kisiťimen the o prenašaďipen le avrikidňipnaskero (príprava a priebeh volieb). La okrskovona komisijakere členi našťi prikeren o avrikidňipnaskere kartki vaš o voliči.

O voličis, so na birinel korkoro te thovel e kopertka andre avrikidňipnaskeri baksica, bo hino nasvalo, šaj mangel, kaj varesavo aver dženo thovel e kopertka andre avrikdňipnaskeri baksica. O voličis musaj te jel pritomno paš oda, kana o aver dženo kada kerel. Le členenge la avrikidňipnaskera komisijatar aľe nane domukhlo kada te kerel.

Le voličis, so našti avel andro avrikidňipnaskeri kher, bo les hin bare, perše sasťipnaskere dovody, hin o čačipen te mangel o foros gav the andro ďives, kana ačhel o avrikidňipen, e okrskovo avrikidňipnaskeri komisija, kaj te šaj del hlasos andre hordinďi avrikidňipnaskeri baksica. Kada aľe šaj ča andro phuvakero (uzemno) obvodos, andro savo hin o avrikidňipnaskero okrskos, so vaš leske e okrskovo avrikidňipnaskeri komisija kerďiľas.

**O voličis musaj te odthovel o nachasňarde abo namištes prikerde avrikidňipnaskere kartki andre zapečaťeno baksica, kaj pes o nachasňarde abo namištes prikerde avrikidňipnaskere kartki odthoven, avreder jov kerela prestupkos u resela pokuta 33 euri.**